ขายทรัพย์บังคับคดีแสนล.
กรมบังคับคดีโชว์ผลงานครึ่งปีแรก ผลักดันขายทรัพย์ 5.1 หมื่นล้าน มั่นใจทั้งปีทะลุ 1 แสนล้าน คัดเอ็นพีเอกว่า 1.8 หมื่นรายการ เข้าร่วมโครงการบ้านประชารัฐ
29 เม.ย. 2559

กรมบังคับคดีโชว์ผลงานครึ่งปีแรก ผลักดันขายทรัพย์ 5.1 หมื่นล้าน มั่นใจทั้งปีทะลุ 1 แสนล้าน คัดเอ็นพีเอกว่า 1.8 หมื่นรายการ เข้าร่วมโครงการบ้านประชารัฐ
น.ส.รื่นวดี สุวรรณมงคล อธิบดีกรมบังคับคดี เปิดเผยถึงผลการดำเนินงานในช่วง 6 เดือนแรกของปีงบประมาณ (ต.ค. 2558-มี.ค. 2559) สามารถผลักดันหรือขายทอดตลาดสินทรัพย์รอการขาย (เอ็นพีเอ) ได้จำนวน 5.12 หมื่นล้านบาท คิดเป็น 51.29% ของเป้าหมายทั้งปี คาดว่าจะสามารถผลักดันทรัพย์ได้ประมาณ 1 แสนล้านบาท ซึ่งคาดว่าจะทำให้เกิดการเงินหมุนเวียนในระบบเศรษฐกิจได้ประมาณ 2-3 เท่า หรือประมาณ 2-3 แสนล้านบาท
ล่าสุด กรมบังคับคดีได้คัดสินทรัพย์ที่มีมูลค่าไม่เกิน 1.5 ล้านบาท จำนวน 1.8 หมื่นรายการ คิดเป็นมูลค่า 1.1 หมื่นล้านบาท ซึ่งสอดคล้องกับนโยบายบ้านประชารัฐ เพื่อเป็นทางเลือกให้ลูกค้าที่ต้องการบ้านที่อยู่อาศัยได้คัดเลือกประมูลซื้อสินทรัพย์
ขณะเดียวกันได้บูรณาการร่วมมือกับสถาบันการเงินและหน่วยงานภาครัฐและเอกชนจัดไกล่เกลี่ยข้อพิพาทชั้นบังคับคดี เพื่อช่วยแก้ไขปัญหาหนี้ครัวเรือน หนี้กลุ่มเอสเอ็มอี หนี้กองทุนเงินให้กู้ยืมเพื่อการศึกษา (กยศ.) และหนี้เกษตร ซึ่งใน 6 เดือนแรก (ต.ค. 2558-มี.ค. 2559) มีเรื่องเข้าสู่การไกล่เกลี่ยจำนวน 5,792 เรื่อง ไกล่เกลี่ยสำเร็จ 4,748 เรื่อง ทุนทรัพย์ 1,528.61 ล้านบาท คิดเป็นอัตราการไกล่เกลี่ยสำเร็จ 81.98% รวมทั้งได้ร่วมมือกับธนาคารแห่งประเทศไทย (ธปท.) บริษัท ข้อมูลเครดิตแห่งชาติ (เครดิตบูโร) สมาคมธนาคารไทย เพื่อให้ความรู้ด้านการเงินกับประชาชนด้วย
นอกจากนี้ กรมบังคับคดีได้ร่วมมือกับธนาคารไทยพาณิชย์ จัดมหกรรมไกล่เกลี่ยหนี้ กลุ่มลูกหนี้สินเชื่อเพื่อที่อยู่อาศัย หนี้ครัวเรือน มีกลุ่มเป้าหมาย 12,931 ราย ระหว่างวันที่ 2-4 พ.ค.นี้ ที่ 14 จังหวัดทั่วประเทศ
ทั้งนี้ ปัจจุบันกรมบังคับคดีมีสินทรัพย์รอการขายทอดตลาด 105,134 คดี มูลค่า 1.94 แสนล้านบาท แบ่งเป็น ที่ดินพร้อมสิ่งปลูกสร้าง 6.4 หมื่นล้านบาท ที่ดินเปล่า 7.4 หมื่นล้านบาท ห้องชุด 5.68 หมื่นล้านบาท